Wetstoepassers betrokke by Alex-man se dood geskors(Argieffoto) Die weermag- en polisielede wat beskuldig word van die dood van Collins Khosa (40), ŉ inwoner van Alexandra in Gauteng, moet voorlopig geskors word hangende ŉ ondersoek na die voorval. Khosa is dood nadat soldate hom glo aangerand het. Regter Hans Fabricius het in sy uitspraak gesê sekere regte is onaantasbaar – selfs tydens ŉ ramptoestand – en het die weermag, polisie en enige metropolisiedepartement opdrag gegee om hul lede te beveel om in ooreenstemming met die Grondwet en ander wetgewing op te tree. Hulle mag ook net die minimum geweld gebruik wat nodig is om ŉ amptelike plig uit te voer. Fabricius het ook ŉ baie spesifieke tydlyn uitgestippel waarvolgens aan die hofbevel voldoen moet word. Hy het beveel dat die betrokke weermaglede binne vyf dae geskors moet word hangende tugverhore teen hulle. Die hoofde van die weermag, polisie en metropolisiedepartemente moet binne twee dae al hul lede opdrag gee om te voldoen aan die verbod op marteling en wrede straf. Binne vyf dae moet hulle ook gewaarsku word dat enige versuim om marteling, wrede, onmenslike of vernederende behandeling aan te meld, in bedwang te bring of te verhoed, hulle kan blootstel aan strafregtelike, siviele of dissiplinêre klagte. Fabricius het ook beveel dat daar ŉ vrylik beskikbare meganisme beskikbaar gestel moet word waar bewerings van wangedrag aangemeld kan word. Die regter het beveel dat dié meganisme op televisie, radio en digitale media bekend gestel moet word – en dit moet in al 11 tale gebeur. Khosa se lewensmaat, Mphephu, het vroeër in ŉ beëdigde verklaring gesê weermaglede het laatmiddag op 10 April die huis ingekom en hulle daarvan beskuldig dat hulle die regulasies van die afsonderingstydperk oortree het. Hulle het na ŉ kampstoel en ŉ halwe glas alkohol in die erf verwys. Daarna het hulle die huis bestorm en beslag gelê op twee biere. Sy sê hulle het buite die huis bier oor Collins se kop uitgegooi, hom gewurg, teen ŉ sementmuur gestamp, hom met ŉ geweerkolf geslaan, geskop, geklap en weer geslaan. Hulle het glo ook sy swaer, Thabiso Muvhango, aangerand. Mphephu voer aan sy is met ŉ sambok geslaan. In beëdigde verklarings sê sommige van die gesin se bure hulle het video’s van die voorval gemaak, maar dat die soldate hulle gedwing het om dit uit te wis. Collins het drie uur ná die voorval gesterf. Die oorsaak van sy dood is aangedui as ŉ hou teen die kop.